În 20 de state membre au fost implementate sisteme de taxare rutieră electronică la nivel național, regional sau local, iar numărul lor este într-o continuă creștere. Marea majoritate impune utilizatorilor căilor rutiere să își instaleze în vehicule echipamente speciale [„unități de bord” - on-board units (OBU)]. Doar câteva dintre aceste sisteme oferă interoperabilitate transfrontalieră. Acest lucru generează costuri și sarcini administrative pentru utilizatori, care trebuie să își echipeze vehiculele cu mai multe OBU pentru a putea conduce nerestricționat în diferite țări. Costurile sunt estimate la 334 milioane EUR pe an și se prevede că vor scădea la puțin sub 300 milioane EUR pe an până în 2025 (fără nicio nouă acțiune la nivelul UE).

Părților interesate li s-a oferit posibilitatea de a reacționa la foaia de parcurs pentru evaluare și la evaluarea inițială a impactului, care au fost publicate. Cu toate acestea, nu s-a primit nicio reacție.

•Obținerea și utilizarea expertizei

Pentru pregătirea raportului de evaluare a impactului, Comisia a solicitat sprijinul unor experți externi. Un studiu însoțitor a fost elaborat de Ricardo. De asemenea, în evaluarea impactului s-au utilizat rezultatele a două studii anterioare elaborate pentru Comisie în cadrul evaluării ex post: State of the art of electronic tolling and Expert review of the EETS legislative acts. (Stadiul actual al tehnologiei electronice de taxare rutieră și Revizuirea de către experți a actelor legislative privind SETRE).

•Evaluarea impactului

Inițiativa este sprijinită de o evaluare a impactului care a primit inițial un aviz negativ din partea Comitetul de analiză a reglementării [Regulatory Scrutiny Board (RSB)]. RSB a considerat că în raport nu s-a stabilit explicit un obiectiv de interoperabilitate completă a sistemelor de taxare rutieră electronică în UE și nici nu s-a explicat modul în care ar urma să contribuie opțiunile la realizarea interoperabilității. De asemenea, nu s-a explicat suficient care ar fi compromisurile și alegerile reale pentru factorii de decizie în cazul opțiunile prezentate, iar raportul nu a reflectat suficient opiniile părților interesate și, în special, ale statelor membre.

În urma recomandărilor RSB, raportul a suferit următoarele modificări:

- Obiectivul general a fot revizuit pentru a explica faptul că inițiativa vizează să ofere fiecărui utilizator al căilor rutiere acces la servicii interoperabile de taxare rutieră la un nivel care să corespundă nevoilor și cerințelor sale, ceea ce include și opțiunea interoperabilității complete; mai mult, s-a adăugat text în cadrul primului obiectiv specific pentru a explica faptul că el nu numai că este compatibil cu obiectivul realizării unei operabilități pe trei paliere (tehnice, procedurale și contractuale), ci include și obiectivul de a stimula crearea unei structuri competitive a pieței SETRE.

- Două noi secțiuni, 5.1 și 5.2 prezintă rezultatele preselecției realizate din întreaga listă de măsuri de politică discutate cu părțile interesate în cadrul consultării publice; în plus, una dintre opțiunile de politică a fost modificată, dintr-o opțiune de armonizare pură devenind o opțiune care include și măsuri de piață.

- Opiniile părților interesate, cu precădere ale statelor membre, au fost prezentate pe larg în secțiunile 5.1 și 5.2.

După ce i-a fost prezentată versiunea revizuită a raportului de evaluare a impactului, RSB a emis un aviz favorabil cu rezerve. Rezervele exprimate de RSB vizează trei aspecte principale:

- RSB a fost de părere că raportul de evaluare a impactului nu a identificat măsurile principale care sunt esențiale pentru rezultatele preconizate și nu a evaluat interdependențele dintre ele.

- RSB a indicat, de asemenea, că în raport nu era clar încă în ce mod contribuie măsurile propuse la atingerea nivelului preconizat de interoperabilitate în Uniunea Europeană și care sunt riscurile legate de opțiunea preferată.

În fine, RSB a indicat faptul că în raport nu se explică de ce nu au fost luate în considerare soluții intermediare, aflate între cea mai eficace și cea mai eficientă din punctul de vedere al costurilor.

Pentru a elimina rezervele, s-au adăugat următoarele elemente:

–în tabelul 9, explicații detaliate cu privire la măsurile care sunt sau nu sunt esențiale, precum și cu privire la interdependența dintre măsuri;

–un nou tabel 19 cu privire la eficacitate în atingerea obiectivului general și la riscurile care decurg din posibilitatea ca prin opțiunea 2 să nu se realizeze acest obiectiv și

–un nou text în secțiunile 5.1.4 și 5.4 pentru a explica de ce nu au fost luate în considerare soluții intermediare, aflate între cea mai eficace și cea mai eficientă din punctul de vedere al costurilor.

În evaluarea impactului s-au luat în considerare trei opțiuni de politică generale:

1.soluționarea unor probleme prin autoreglementare, iar a altora prin legislație;